Վնասվածքաբանության և օրթոպեդիայի գիտական կենտրոն

**Վնասվածքաբանության և օրթոպեդիայի գիտական կենտրոն**, օրթոպեդո-վնասվածքաբանական կանխարգելիչ ծառայություն իրականացնող առողջապահության առաջադեմ բնագավառներից մեկը։ Որպես օրթոպեդիկ հաստատություն՝ կենտրոնը հիմնադրվել է 1946 թվականին պրոֆեսոր Քրիստափոր Պետրոսյանի կողմից։ Հիմնվել է 1945 թվականի օգոստոսին (մինչև 1959 թվականը անվանվել է Երևանի օրթոպեդիայի և վերականգնողական վիրաբուժության ինստիտուտ)։ Կազմակերպման գործում կարևոր դեր են խաղացել Ք․ Պետրոսյանը, Ս․ Հովհաննիսյանը, Ի․ Իսահակյանը, Ս․ Մուշեղյանը, Հ․ Աստվածատուրյանը, Ա․ Թոխյանը, Լև Ռախմանը, Ս․ Պետրոսյանը։

Առաջին տարիներին հիմնական խնդիրն է եղել պատերազմի հաշմանդամների հաշվառումը և ստացիոնար բուժման կազմակերպումը։ Հետագայում ստեղծվել են տրավմատոլոգիական, մեծահասակների օրթոպեդիական, նյարդա-վիրաբուժության, ծնոտ-դիմային վիրաբուժության բաժանմունքներ, ավելի ուշ վերջին երկուսը առանձնացվել են որպես Երևաևի բժշկական ինստիտուտի ինքնուրույն կլինիկաներ։ 1975 թվականին գործում Էին 6 լաբորատորիա, բուժական ֆիզկուլտուրայի, ֆիզիոթերապիայի կաբինետներ, ռենտգենյան և փորձառական բաժանմունքներ։ Ուսումնասիրվում են ոսկրերի փակ ու բաց կոտրվածքների, կենտրոնական ու ծայրամասային նյարդային համակարգի վնասվածքների, երեխաների և մեծահասակների բնածին ու ձեռքբերովի ձևախախտումների (դեֆորմացիա), պոլիոմիելիտի մնացորդային երևույթների, արթրոզների բուժման և կանխարգելման հարցերը, մշակվում հյուսվածքների վերականգնման, պատվաստման և պահածոյացման նոր մեթոդներ։ 1945—1975 թվականներին բուժվել են ավելի քան 86 հազար, վիրահատվել՝ 34 հազար հիվանդ։ 1949-1967 թվականներին հրատարակվել են 9 հատոր գիտական աշխատությունների ժողովածուներ, պաշտպանվել են դոկտորական յոթ և թեկնածուական երեսունվեց դիսերտացիաներ։ 1975 թվականին աշխատում էին բժշկական գիտությունների 5 դոկտոր և 18 թեկնածու։
1988 թվականի Սպիտակի երկրաշարժի ժամանակ Երևանի ՎՕԳՀԻ բժշկական անձնակազմը ցուցաբերել է մասնագիտական հմտություն և շուրջ 1500 տուժածներ բուժվել են Երևանի ՎՕԳՀԻ-ում։ 1989 թվականին ՀՀ պաշտպանության նախարարի հրամանով Երևանի ՎՕԳՀԻ -ը դարձել է տեղային պատերազմներից տուժածներին բժշկական օգնություն ցուցաբերող կենտրոն։
Հետագայում ՀՀ պաշտպանության նախարարության Կենտրոնական զինվորական հոսպիտալում բացվել է վնասվածքաբանության բաժանմունք և կազմակերպվել ՀՀ բանակի վնասվածքաբանության ծառայություն։

Երևանի ՎՕԳՀԻ 1995 թվականին վերանվանվել է ՀՀ ԱՆ Վնասվածքաբանության, օրթոպեդիայի և վերականգնողական կենտրոն և ՀՀ վնասվածքաբանության ու օրթոպեդիայի գիտահետազոտական, գիտամեթոդական, ուսումնական և պրակտիկայի կենտրոն, 2003 թվականին, ՀՀ Կառավարության որոշմամբ, միացվել է Այրվածքների և Ճառագայթաբանության գիտահետազոտական կենտրոնին։
 
2007 թվականին անվանվել է Վնասվածքաբանության և օրթոպեդիայի գիտական կենտրոն։

## Գործունեություն
ՎՕԳԿ գիտական ու կլինիկական հնարավորությունները ներառում են հենաշարժական համակարգի վնասվածքների, հիվանդությունների և զարգացման արատների ժամանակակից բուժման բոլոր եղանակները։

Կենտրոնը համագործակցում է օտարերկրյա մասնագետների և տարբեր բուժկենտրոնների հետ, կազմակերպվում են երկկողմանի գիտական գործուղումներ, սեմինարներ, փորձի փոխանակում և այլն։ Գիտական աշխատանքները հրատարակվում են և հայկական, և միջազգային պարբերականներում։

## Բաժանմունքներ

* Անզգայացման և վերակենդանացման բաժանմունք
* Հետվնասվածքային և ինֆեկցիոն բարդությունների բաժանմունք 	
* Մեծահասակների օրթոպեդիայի և ոսկրային ախտաբանության բաժանմունք 	
* Մանկական վնասվածքների և օրթոպեդիայի բաժանմունք 	
* Փորձարարական-մորֆոլոգիական լաբորատորիա և ոսկրային բանկ 	
* Ֆիզիոթերապևտիկ բաժանմունք 
* Ընդհանուր վիրաբուժության բաժանմունք
* Բազմակի վնասվածքների բաժանմունք 	
* Սուր վնասվածքների բաժանմունք 	
* Տեխնիկական օրթոպեդիայի բաժանմունք 	
* Սրտաբանական կաբինետ
* Վերականգնողական բաժանմունք 	
* Ընդունարան
* Լաբորատորիա
* Ռենտգեն բաժանմունք
* Սոնոգրաֆիայի կաբինետ

* Արյան բանկ

## Ծանոթագրություններ

Կատեգորիա:Հայաստանի առողջապահություն
Կատեգորիա:Բժշկությունը Հայաստանում
Կատեգորիա:Հայաստանի գիտահետազոտական ինստիտուտներ